Οι άγνωστες λεπτομέρειες του δράματος της οικογένειας Καραπατέα που έχασε τόσα άδικα τον γιο της – Η καταδίκη Συλλούρη και η στάση της οικογένειας του Προέδρου της Βουλής το μοιραίο βράδυ.

Συνέντευξη στον Γιάννη Γιωργαλλή

Σήμερα συμπληρώνονται τέσσερα χρόνια από το τροχαίο που στοίχισε τη ζωή στον 26χρονο Σεμπάστιαν Πέτρο Καραπατέα. Ο άτυχος νέος έχασε τη ζωή του τα ξημερώματα της 21ης Σεπτεμβρίου 2013 στη Λευκωσία. Το δυστύχημα συνέβη όταν αυτοκίνητο που οδηγούσε ο Κυριάκος Συλλούρης στην οδό Πεντέλης στον Στρόβολο συγκρούστηκε με τη vespa που οδηγούσε ο άτυχος 26χρονος.

Διαβάστε επίσης:Στο Β΄Δημοτικό Μακεδονίτισσας το περιστατικό με άγνωστο που προσέγγισε παιδί -Τι αναφέρει το σχολείo

Ελεεινοί και καραγκιόζηδες οι δημοσιογράφοι... αλλά τα παιδιά μας εξακολουθούν να κινδυνεύουν!



ΛΕΥΚΩΣΙΑ: Άγνωστος προσέγγισε παιδάκι σε δημοτικό σχολείο – Θορυβημένοι οι γονείς και η Αστυνομία

Ο Πέτρος, ο οποίος έφερε προστατευτικό κράνος, μεταφέρθηκε με ασθενοφόρο στο Γενικό Νοσοκομείο Λευκωσίας, όπου ο επί καθήκοντι ιατρός διαπίστωσε απλά τον θάνατό του.

Εμείς συνομιλήσαμε με την κυρία Κούλα Καραπατέα, μητέρα του άτυχου Πέτρου, εξιστορώντας μας τα όσα έζησε και ζει η οικογένεια από το 2013 μέχρι και σήμερα.

Στις 21 Σεπτεμβρίου 2013 ο 26χρονος Πέτρος Καραπατέας επέστρεφε στο σπίτι του μετά από έξοδο με τη vespa του. Δυστυχώς, το αυτοκίνητο που οδηγούσε ο γιος του Δημήτρη Συλλούρη, Κυριάκος Συλλούρης, κτύπησε τη vespa κόβοντας το νήμα της ζωής του άτυχου 26χρονου. Αυτή ήταν η αρχή του Γολγοθά για την οικογένεια του αδικοχαμένου νέου, όπως ανέφερε σε συνέντευξη της στο newsbomb.com.cy, η μητέρα του, Κούλα Καραπατέα. Η κυρία Κούλα Καραπατέα θυμάται κάθε λεπτομέρεια της συγκεκριμένης νύχτας.

Η τελευταία φορά που είδε ζωντανό το γιό της

Την 21η Σεπτεμβρίου η οικογένεια του άτυχου Πέτρου διοργάνωνε πάρτι στο σπίτι, στο οποίο παρευρέθηκε ο 26χρονος. Στη συνέχεια έφυγε για να συναντήσει την παρέα του και αυτή ήταν η τελευταία φορά που η κυρία Κούλα είδε τον γιο της ζωντανό. Όπως μας ανέφερε στις 05:10 τα ξημερώματα της τηλεφώνησαν να πάει στο νοσοκομείο γιατί ο γιος της είχε τροχαίο. Αμέσως ρώτησε εάν ζει αλλά της είπαν ότι είναι πολύ σοβαρά. Με δάκρυα στα μάτια αναφέρει ότι ήξερε ότι έχασε το γιο της, ενώ όταν τον αντίκρισε προσπάθησε να τον ξυπνήσει γιατί πίστευε ότι κοιμόταν. «Αυτή ήταν η αρχή του Γολγοθά μου», προσθέτοντας πως ακολούθως προσπάθησε να μάθει ποιος ήταν ο οδηγός του αυτοκινήτου. Ωστόσο, αυτό έγινε κατορθωτό τρεις ημέρες μετά το δυστύχημα, καθώς υπήρξε σιωπή ως προς την ταυτότητα του οδηγού. Την υπόθεση ανέλαβε η Αστυνομία και γύρω στα Χριστούγεννα του ίδιου έτους όλα ήταν έτοιμα για την εκδίκαση της.

Διαβάστε επίσης:

ΚΥΠΡΟΣ: Αυτά είναι τα νέα υπερσύγχρονα μηχανήματα των Βάσεων για πάταξη της λαθροθηρίας - PHOTOS

ΚΥΠΡΟΣ–Νέα απάτη: Προσοχή, όσοι κάνετε συναλλαγές στο διαδίκτυο-Πως την πάτησε 35χρονη στη Λευκωσία!

Ο φάκελος της υπόθεσης είχε εξαφανιστεί

Σύμφωνα με την κυρία Κούλα, εγκρίθηκε από τον Γενικό Εισαγγελέα η υπόθεση να εκδικαστεί με βάση το άρθρο 210, το οποίο προνοεί: «Όποιος, λόγω αλόγιστης, απερίσκεπτης, ή επικίνδυνης πράξης ή συμπεριφοράς, που δεν ανάγεται σε υπαίτια αμέλεια, χωρίς πρόθεση επιφέρει το θάνατο άλλου προσώπου, είναι ένοχος αδικήματος και σε περίπτωση καταδίκης υπόκειται σε φυλάκιση μέχρι τεσσάρων χρόνων[...]». Όμως, στα τέλη Ιουλίου η οικογένεια του Πέτρου μαθαίνει ότι ο φάκελος της υπόθεσης έχει εξαφανιστεί και μετά από τη δημοσιοποίηση του περιστατικού και την έντονη κινητοποίηση των δικηγόρων, βρέθηκε μέσα σε μία νύχτα.

Έτσι, τον Αύγουστο του 2014 ξεκινά η δίκη, με την οικογένεια να διαισθάνεται ότι κάτι δεν πάει καλά, αφού όπως μας ανέφερε η κυρία Κούλα, ένιωθαν εχθρική στάση απέναντί τους από τον Δικαστή της υπόθεσης. Μάλιστα, κατά την εκδίκαση της υπόθεσης, είδαν ότι ο ένας εκ των τεσσάρων δικηγόρων του Κυριακού Συλλούρη μπήκε στο γραφείο του Δικαστή χωρίς την Εισαγγελία και βγήκε μετά από αρκετή ώρα.

Η οικογένεια έστειλε επιστολή διαμαρτυρίας και ενώ περίμεναν την επιβολή ποινής μετά την παραδοχή του Κυριάκου Συλλούρη, ο Δικαστής παραιτήθηκε γιατί δεν υπήρχε εμπιστοσύνη προς το πρόσωπό του.

Από «ένοχος» δήλωσε «αθώος»

Όταν ανέλαβε καθήκοντα άλλος Δικαστής, ο κατηγορούμενος, ενώ είχε παραδεχθεί ενοχή, άλλαξε στάση και δήλωνε αθώος. Μάλιστα, όταν δήλωσε αθώος ο Κυριακός Συλλούρης, όπως μας αναφέρει η κυρία Κούλα, του έδειξε μια φωτογραφία του Πέτρου ρωτώντας τον: «Πού είναι το παιδί μου, αφού δεν το σκότωσες;».

Λόγω αυτού του περιστατικού άρχισαν οι απειλές για αγωγές εναντίον της οικογένειας καθώς υπήρχε ο ισχυρισμός ότι οι οικείοι του άτυχου Πέτρου, προσπάθησαν να τους λιντσάρουν και έκτοτε τοποθετούσαν πλήθος αστυνομικούς σε κάθε δίκη για την προστασία της οικογένειας Συλλούρη.

Βρήκε εξώδικα στο τάφο του παιδιού της

Αίσθηση προκαλεί η αποκάλυψη της μητέρας του αδικοχαμένου Πέτρου για τα δύο εξώδικα που βρήκε στον τάφο του παιδιού της και αφορούσαν τον Κυριακό Συλλούρη. Όπως μας ανέφερε τα δύο εξώδικα πρόστιμα αφορούσαν παραβάσεις που έγιναν από τον γιο του Δημήτρη Συλλούρη μετά το θανατηφόρο τροχαίο που ενεπλάκη.

Συγκεκριμένα, τα δύο πρόστιμα αφορούσαν τροχαίες παραβάσεις με επιβολη τριών και δύο βαθμών ποινής αντίστοιχα. Η επιβεβαίωση ήρθε στο Δικαστήριο όταν άκουσαν ότι ο κατηγορούμενος είχε οκτώ βαθμούς ποινής στην άδεια οδήγησής του. Το περιστατικό με τα εξώδικα θορύβησε την πλευρά της οικογένειας Συλλούρη, αφού, όπως μας ανέφερε η κυρία Κούλα, την είχαν επισκεφθεί από το ΤΑΕ για να την ρωτήσουν πώς βρέθηκαν στα χέρια της τα εξώδικα.

Ένοχος ο Κυριακός Συλλούρης

Τελικά την υπόθεση εκδίκασε τρίτος Δικαστής, αφού ο δεύτερος έφυγε με μετάθεση. Ο τρίτος Δικαστής βρήκε ένοχο τον Κυριακό Συλλούρη και τον καταδίκασε σε φυλάκιση ενός έτους, ενώ επιπλέον του επέβαλε 10 βαθμούς ποινής και 18μηνη στέρηση άδειας.

Όπως καταγγέλλει η κυρία Κούλα, στο Δικαστήριο βρισκόταν και ο Πρόεδρος της Βουλής, κύριος Δημήτρης Συλλούρης, γεγονός που η οικογένεια του άτυχου Πέτρου θεωρούσε λάθος, καθώς πίστευαν πως κατά κάποιο τρόπο επηρέαζε τη δικαιοσύνη.

Μετά την απόφαση του Δικαστηρίου για την καταδίκη του Κυριάκου Συλλούρη η οικογένεια δικαιώθηκε, σύμφωνα με την κυρία Κούλα, καθώς οι τέσσερεις δικηγόροι του κατηγορούμενου προσπάθησαν να αποδώσουν ευθύνη στον άτυχο Πέτρο, χωρίς ωστόσο να τα καταφέρουν.

Αλλαγή στην απόφαση και το ρόλος του βαν αυτοκινήτου

Όμως, όπως μας αναφέρει η κυρία Κούλα, το αίσθημα της δικαίωσης δεν κράτησε πολύ, αφού η οικογένεια Συλλούρη προσέφυγε στο Ανώτατο Δικαστήριο ζητώντας την άμεση αποφυλάκιση του κατηγορούμενου. Τότε, το Ανώτατο σε χρόνο ρεκόρ, όπως υποστηρίζει η οικογένεια, άλλαξε την κατηγορία του Κυριάκου Συλλούρη και κατέληξε ότι η υπόθεση δεν έπρεπε να εκδικαστεί με βάση το άρθρο 210. Το δικαιολογητικό αυτής της απόφασης, σύμφωνα πάντα με την οικογένεια, ήταν ένα βαν, το οποίο αποτελούσε καινούργιο στοιχείο στην υπόθεση και δεν έγινε αναφορά σε αυτό στο Πρωτόδικο Δικαστήριο.

Σύμφωνα με επιστολή της κυρίας Κούλας, «στην υπόθεση Συλλούρη το Ανώτατο κάνει αναφορά, τουλάχιστον σε δύο περιπτώσεις, για ένα βαν, που εμπόδιζε την ορατότητα του κατηγορούμενου και τοποθετεί το συγκεκριμένο βαν στην οδό Πεντέλης, ενώ τα σχεδιαγράμματα κι οι φωτογραφίες τοποθετούν το εν λόγω βαν στην οδό Καλλιόπης, μαρτυρία την οποία χρησιμοποίησε το Ανώτατο για να οδηγηθεί στην απόφαση που έλαβε.

Όπως φαίνεται, στην απόφαση του Ανώτατου δίδεται ιδιαίτερη βαρύτητα στο εν λόγω βαν υποστηρίζοντας ότι εμπόδιζε την ορατότητα του Συλλούρη, ωστόσο, σύμφωνα με το σχεδιάγραμμα της αστυνομίας, που αποτελεί επίσημη μαρτυρία, το συγκεκριμένο βαν δεν βρισκόταν στο σημείο που αναφέρουν».

Η απόφαση για την οικογένεια βασίζεται σε ένα ψεύτικο στοιχείο, το οποίο ακυρώνει τους τρεις προηγούμενους Δικαστές. Σε επιστολή της η κυρία Καραπατέα στον Γενικό Εισαγγελέα της Δημοκρατίας τόνισε το συγκεκριμένο λάθος με τον Γενικό να απαντάει ότι «δεν διαφωνεί με την κατάληξη του Ανώτατου Δικαστηρίου». Στη συγκεκριμένη επιστολή έγραψε: «Κατά την άποψη μου, αποστολή του Ανώτατου Δικαστηρίου είναι να διορθώνει τυχόν λάθη του Πρωτόδικου Δικαστηρίου και να τονώνει με τον τρόπο αυτό το περί δικαίου αίσθημα του πολίτη. Τι γίνεται όμως όταν το Ανώτατο κάνει εξόφθαλμα λάθη και παραβλέψεις που οδηγούν, ηθελημένα ή άθελα, σε λάθος συμπεράσματα και αποφάσεις; Εκεί αφήνουμε τη Δικαιοσύνη και ανεχόμαστε τις αποφάσεις αυτές γιατί δεν υπάρχει πιο πάω; Δεν μπορώ να δεχτώ αυτή την άποψη». Σε άλλα σημεία αναφέρει ότι οι «οι Δικαστές του Ανώτατου, δεν μελέτησαν την υπόθεση και τα τεκμήρια με τη δέουσα σοβαρότητα». Το μεγάλο παράπονο Το μεγάλο παράπονο της κυρίας Κούλας, όπως αναφέρει, είναι η συμπεριφορά της οικογένειας του Κυριάκου Συλλούρη μετά το τραγικό τροχαίο.

«Η οικογένεια Συλλούρη επέδειξε αλαζονεία»

Όπως επισημαίνει, η οικογένεια του Συλλούρη επέδειξε αλαζονεία, έδειξε ότι δεν το μετάνιωσε, ενώ ποτέ δεν ζήτησαν συγνώμη από την οικογένεια του άτυχου Πέτρου. Αντίθετα, όπως μας αναφέρει, προσπάθησαν να μεταθέσουν την ευθύνη στον Πέτρο, δεν σεβάστηκαν τη μνήμη του και προσέγγισαν μόνο την οικογένεια για να τους κάνουν να πιστέψουν ότι ο 26χρονος έκανε λάθος.

Η κυρία Κούλα κλείνοντας τη συνέντευξη, μας ανέφερε πως αυτός ο αγώνας δεν θα σταματήσει ποτέ.

Ούτε καν συλλυπητήρια

Με επιστολές της στους 56 Βουλευτές ανέφερε το συγκεκριμένο περιστατικό αλλά δεν πήρε ούτε καν συλλυπητήρια σύμφωνα με τα όσα μας ανέφερε, ενώ καλεί τους οδηγούς να σέβονται τους άλλους οδηγούς γιατί στον δρόμο μπορεί να είναι ένας δικός τους άνθρωπος. «Η απαξίωση για τους άλλους οδηγεί στα τροχαία ατυχήματα», μας ανέφερε χαρακτηριστικά, συμπληρώνοντας πως «εάν ποτέ βρεθούν στη θέση να προκαλέσουν τροχαίο, τουλάχιστον να παραδεχτούν τα λάθη τους».

Υπηρέτησε στις Δυνάμεις Καταδρομών

Ο Σεμπάστιαν Πέτρος Καραπατέας, ήρθε στην Κύπρο στην ηλικία των τεσσάρων ετών. Αφού τελείωσε το σχολείο, κατατάγηκε στην Εθνική Φρουρά και υπηρέτησε για 24 μήνες στις Δυνάμεις Καταδρομών. Όταν τελείωσε την στρατιωτική του θητεία σπούδασε στο Πανεπιστήμιο της Οξφόρδης Παιδαγωγικά και όταν επέστρεψε στην Κύπρο ξεκίνησε να εργάζεται ως δάσκαλος σε φροντιστήρια και σχολεία.

Ο Πέτρος αγαπούσε τις καταδύσεις και τις αναρριχήσεις και σύμφωνα με την κυρία Κούλα, πάντα περνούσε τις ελεύθερες του ώρες κάνοντας αυτές τις δραστηριότητες.

Η μητέρα του μας ανέφερε πως ο 26χρονος δεν είχε ποτέ εμπλακεί σε κάποιο τροχαίο. Πάντα ήταν προσεκτικός στην οδήγηση και το μοιραίο βράδυ έφερε προστατευτικό κράνος.

«Ζητούμε δικαίωση και όχι εκδίκηση»

Η οικογένειά του μέσα από τις δικαστικές διαμάχες δεν ζήτησε ποτέ εκδίκηση αλλά δικαίωση για τον Πέτρο. Η προσπάθεια να θεωρηθεί υπεύθυνος ενός τροχαίου στο οποίο ήταν θύμα ο ίδιος είναι αυτό που πονάει ακόμα.

Από την πρώτη στιγμή στο τροχαίο η οικογένεια Συλλούρη

Να σημειώσουμε πως πληροφορίες αναφέρουν ότι η οικογένεια Συλλούρη βρέθηκε το τραγικό βράδυ του δυστυχήματος στο σημείο από την πρώτη στιγμή, πριν ακόμη το ασθενοφόρο φτάσει στη σκηνή.

Μάλιστα, οι ίδιες πληροφορίες κάνουν λόγο πως στο σημείο πέραν από την οικογένεια Συλλούρη, βρέθηκαν και οι δικηγόροι τους.